和石湖居士范至能與周子充夜游石湖松江詩韻
作者：楊萬里
朝代：宋

paragraphs: 石湖醉眼小太空，烏紗白紵雙鬢蓬。
翰林來從昭回上，滿袖天香山水中。
青山半邊日欲沒，珠宮湧出初圜月。
兩仙一棹軟琉璃，碎撼廣寒桂花雪。
中流浪作凜不回，兩手播灑千銀堆。
不知浩浩洪流後，曾有茲遊奇特來。
古人今人煙一抹，誰煎麟角續弦絕。
一生句裏萬斛愁，只白秋來千丈髮。